Kiinanpystykorvan etsintää seurannut FB-ryhmä lakkautettiin - some on yllättänyt omistajat monta kertaa

Nina Räty

Moni kiinanpystykorvan karkumatkaa seurannut yllättyi torstaina, kun etsintöjä seurannut Facebook-ryhmä yhtäkkiä lakkautettiin. Suljetussa ryhmässä oli lähes 4 000 jäsentä.

Koiran isäntäpariskunta yllättyi koko Facebook-julkisuudesta jo paljon aiemmin. Heillä ei ole mitään tekemistä ryhmän kanssa.

- Minä ja isäntä emme kumpikaan kuulu Facebookiin. Emme päässeet lukemaan tai kommentoimaan keskustelua, emmekä pystyneet vastaamaan tietojen oikeellisuudesta, kertoo Sari Kukkeenmäki.

Facebook-ryhmää ylläpiti nainen, joka on Kukkeenmäkien tuttavien sukulainen. Ryhmän jäsenet erehtyivät luulemaan naista koiran omistajaksi, eivätkä Kukkeenmäet pystyneet korjaamaan asiaa. Hän ei itsekään korjannut oletuksia ja sai osakseen paljon empatiaa.

- Moni oletti, että hän on meidän tyttäremme. Oma tyttäremmekin sai ryhmään ylläpito-oikeuden ja päivitti sinne tietoja havainnoista.

Kukkeenmäet eivät ole järjestäneet yhtäkään yleistä etsintää, ja apua on pyydetty vain omalta perheeltä ja perhetutuilta.

Vuodenvaihteen suuretsintä oli vapaaehtoisten järjestämä, eikä yllätys koiran omistajille voinut olla suurempi, kun Ahtialaan saapui yli 500 etsijää.

- Mukana on ollut paljon sydämellisiä ja eläinrakkaita ihmisiä, jotka halusivat auttaa koiran kotiin. Mutta Facebookissa alkoi olla muutakin.

Koiran karkumatkan syyksi epäiltiin kaltoin kohtelua. Suuretsinnässä eräs mies sanoi Ari Kukkeenmäelle, että piti tulla oikein katsomaan omistajaa, kun netissä väitetään kaikenlaista.

Ihmiset janosivat tietoa. Koko perheelle tuli jatkuvasti viestejä siitä, onko vaari löytynyt.

- Ei niihin ehditä enää vastailla. On pakko tehdä töitäkin. Tytärkin sai jatkuvasti vastailla kyselyihin. Kaikki aika meni siihen.

Torstaina tilanne kärjistyi, kun Facebook-keskustelun tyyli oli niin aggressiivista.

- Aina kaikessa hyvässä on lieveilmiöitä. Pyysin tytärtäni kirjoittamaan sinne, että omistajat eivät enää päivitä tietoja. Emme pyytäneet sulkemaan ryhmää.

Ryhmää ylläpitänyt nainen poisti Kukkeenmäen tyttäreltä ylläpito-oikeudet.

- Hän kirjoitti ikäviä viestejä. Olimme muka olleet lomailemassa Lapissa, kun vapaaehtoiset etsivät koiraa. Tämä suututti ryhmässä. Kommentoitiin, ettei tällaisilla ihmisillä pidä olla koiraa, eikä sitä meille palauteta, jos sattuu löytymään.

Moni oletti, että perhe on luovuttanut. Sari Kukkeenmäki lähetti naiselle viestin ja pyysi poistamaan perheeseen liittyvät kommentit. Tämä poisti ainakin osan ja sulki koko ryhmän.

- Koiran etsintää ei ole lopetettu. Haluamme yhä meille rakkaan koiran kotiin.

Perjantaina perhe sai apua kahdelta etsijäkoirakolta. Karkulaisesta saatiin varma havainto ja sen houkuttelua jatketaan viikonloppuna.

Perhe lupasi lehti-ilmoituksissaan löytöpalkkion, muttei ollut miettinyt summaa. Pian Facebook-ryhmässä väitettiin, että palkkio on tuhat euroa. Selvänäkijät kiinnostuivat.

- Koiramme on ollut mummolla punaisessa talossa, uuden harmaan talon kuistilla, kuollut, vanhan mummon ruokinnassa ja lopuksi Herrasmannin harmaan rakennuksen kuistilla, jossa se on majaillut jo pitkään.

Lisätiedoista selvänäkijät vaativat rahaa.

- En ole koskaan uskonut sellaisiin juttuihin. Herrasmanni-näyn näkijä jutteli isännän kanssa. Isäntä aikansa kuunteli ja sanoi sitten, että on parhaillaan grillaamassa sen saman rakennuksen kuistilla. Ei siellä näkynyt koiraa, eikä jälkiäkään.